KALVELIŲ „AUŠROS“ GIMNAZIJOS LAIKRAŠTIS

***BE PAVADINIMO...***

Gruodis, 2015

**INTERVIU SU KŪNO KULTŪROS MOKYTOJU**

*Kaip žinia, mūsų mokytojų kolektyvą papildė du vyrai: kūno kultūros ir dailės mokytojai. Kalbinome, bene, jauniausią mokytoją Valdemarą.*

*Kaip jums sekėsi sportuoti, kai buvote mokinys?*

Sekėsi visai neblogai *(Aha, girdėjome apie tas ant suolelio praleistas pamokas).*

*Kodėl nusprendėte būti kūno kultūros mokytoju?*

Likimas nusprendė už mane.

*Koks jausmas grįžti į mokyklą?*

Iš vienos pusės keista grįžti į mokyklą kaip mokytojui, bet tai yra gyvenimas ir man pasisekė, kad aš grįžau būtent į šią mokyklą.

*Kaip pritapote mokytojų kolektyve?*

Malonu dirbti toje vietoje, kurią pažįstu.

*Kurios pamokos buvo mėgstamiausios?*

Tikrai ne matematika, tikrai ne literatūra, galbūt biologija, kūno kultūra, etika *(tai*

*šių dalykų mokytojams nebijote pažvelgti į akis).*

*Kas labiausiai patiko mokykloje?*

Kaziuko mugės, nes per jas visada viską parduodavau *(bus proga kovo mėnesį išbandyti verslininko sėkmę kaip mokytojui).*

*Kokia sporto rūšis jums patinka?*

Man patinka futbolas ir kultūrizmas, taip pat mielai bėgioju.

*Kuris futbolo klubas vertas Jūsų pagarbos?*

Karališkasis ,,Real Madridas“

*Kas patinka be sporto?*

Mėgstu prasmingai leisti laiką. Dažnai lankausi kine bei koncertuose. Laukiu filmo „Žvaigždžių karai“ premjeros.

*Prasmingai laiką galima leisti ir su knyga rankose. Kiek knygų perskaitėte per visą nugyventą gyvenimą?*

Per 25 metus perskaičiau apytiksliai 100 knygų.

*Ką keistumėte mūsų gimnazijoje.*

Jei būtų įmanoma, tai keisčiau vaikų požiūrį į gyvenimą. O pati gimnazija yra moderni, joje nieko nekeisčiau.

VAIKYSTĘ PRISIMINUS

ATOSTOGOS – fantastiškas dalykas! Vien pagalvojus apie šventes, dovanas, pramogas, maloni šiluma nuvilnija kūnu, tačiau 18 dienų, spaudžiant gerokam šaltukui, praleistų namie, gali virsti „nuobuodybulybe“, o jeigu dar ir interneto nėra, ir veikti, prisivalgius kimštos anties, nelabai ką besinori. Tuomet belieka pasižvalgyti po slapčiausias namų kertes, o ten... vaikystės nuotraukos.

 





2016-UOSIUS PASITINKANT

Šviesos prigęsta ir magiškas kino vakaras prasideda. Pasaulinio garso režisierius atvyko į Kalvelių „Aušros“ gimnaziją kurti filmą, kurio scenarijus (silkės su galvom) intriguojantis. Aktoriai, beje, neeilinio talento, o holivudiško grožio angelas, pakerėjo visą salę.

.....................

7 klasės mokiniai įsitikinę, kad geriausias kino žanras – miuziklas, tad plyšavo visa gerkle, o žiūrovai noriai palaikė jaunuosius atlikėjus plojimais.

...................

Aštuntokai palietė jautrią emigracijos temą, tačiau turint masalą, ant kurio kimba auksinė žuvelė, viskas klostosi sėkmingai.

...................

Šeštokai pademonstravo, kokios Kalėdos būna realybėje, o kokios tik svajonėse. Bet svajoti reikia atsargiai, nes svajonės kartais pildosi... pavėluotai.

.............

   

II G klasės mokiniai vaidino romantinę komediją su ne visai romantiška nuotaka – kūdroje gyvenančia varle. Laimei, užburtoji varlė pavirto gražuole princese, tad jaunasis princas net amo neteko.

.............

I G klasės gimnazistai kūrė įtempto siužeto filmą, kuriame netrūko veiksmo ir humoro.

.............

IV G klasės gimnazistai atsipūtę žiūrėjo siaubo filmą, kurio dalyviais nejučiom tapo patys.

..............

Penktokai surengė vakarėlį, į kurį atėjo netikėti svečiai, tuomet reikėjo išsiaiškinti, kuris Kalėdų senis yra tikras.









KALĖDŲ PAŠTAS

Koks džiaugsmas, kad dar mokame naudotis rašymo priemonėmis ir turime, ką palinkėti savo bičiuliams švenčių proga. I G klasės mokiniai, atidarę Kalėdų pašto dėžę, didžiai apstulbo – ji netuščia. Daugiausia laiškų gavo 5 klasės mokiniai, šiek tiek mažiau aštuntokai, garbinga trečia vieta atiteko I G klasės gimnazistams.

**Talentų ringas: Tėvai prieš vaikus.**



IV G klasės mokinių tėvai buvo pakviesti prisiminti senus gerus laikus ir iškirpti snaiges. Štai kaip jiems pavyko.



IV g klasės mokiniams snaigių kirpimas – kasdienybė. Akivaizdu, kad valdyti žirkles jiems puikiai sekasi (net ir be žirklių vairuotojo pažymėjimo).

**Be pavadinimo…** LAIKRAŠTĮ KŪRĖ: KURATORĖ -

2015 Ingrida Ramaškaitė, Gabriela Kondratovič Daiva Pugačiovienė

Gruodis Gabriela Rynkevič, Viktorija Kuzavliova,

Gerda Zarans, Karolina Kozyreva.